בס"ד
פעולת חב"ב
תמיד הפריע לי שנראה שלפעמים אנשים שוכחים את המטרה, האידיאל שבו הם מאמינים, ובמקום לפעול לפיהו- הם עושים רק את המעשים שנולדים ממנו, בלי לחיות אותו בעצמו.

דוגמאות-

1. השמאלנים שלנו, חשוב להם להיות פתוחים, לקבל את כולם. במקום להיות כאלו, הם חושבים מה זה נקרא להיות פתוח, וככה מקבלים את כל הערבים באהבה. אבל הם לא באמת פתוחים, כי מול המתנחלים למשל, הם ממש לא.

2. נוער הגבעות שלנו, שחשובה לו מאוד ארץ ישראל. כדי להראות שחשובה לו ארץ ישראל, הוא מבין שהוא צריך להילחם עם השוטרים ביו"ש על כל רגב אדמה. אבל להתיישב בנגב הוא כבר מתלבט.
3. ה"ממלכתים" שלנו, שלא יודע בדיוק, אבל גם כן, הם תמיד יסתכלו על רה"מ וכד' במבט טוב, שהוא יודע מה הוא עושה וכו', אבל נגד רב מתנחל רציני הם עלולים לצאת.
4. בני עקיבא שלנו (או בכלל אנשים מהציבור הדת"ל), חשוב להם לקרב חילונים, משום אהבת ישראל, אבל חרדי הם לא אוהבים (כמובן, לא כולם.)
5. מידת הענווה. אנחנו יודעים שעניו הוא אדם שיודע שלא הכל ממנו, ואנחנו יודעים שאם משבחים אותנו, אנחנו צריכים לענות בענווה. אבל האם הענווה באמת קיימת בתוכנו?
הדוגמאות אולי ניתנות פחות או יותר לסתירה, אבל העניין ברור לדעתי.

אז ניסיתי לברר לעצמי מה הסיפור? למה אנחנו מדברים הרבה על כל מיני אידיאלים, אבל תכל'ס, אנחנו לא חיים אותם! אנחנו רק עושים את מה שמוגדר כהתנהגות תואמת.
אומר המסילת ישרים:
אמר המחבר: החיבור הזה לא חברתיו ללמד לבני האדם את אשר לא ידעו, אלא להזכירם את הידוע להם כבר ומפורסם אצלם פירסום גדול. כי לא תמצא ברוב דברי, אלא דברים שרוב בני האדם יודעים אותם ולא מסתפקים בהם כלל, אלא שכפי רוב פרסומם וכנגד מה שאמתתם גלויה לכל, כך ההעלם מהם מצוי מאד והשכחה רבה.
אמר המחבר: לא כתבתי את הספר הזה כדי ללמד משהו חדש, אלא כדי להזכיר לאנשים מה שהם יודעים, ואפילו מפורסם אצלם. כי ברוב דברי תמצא דברים שלכולם ברור שנכונים, אבל בגלל שכולם יודעים, בעצם אף אחד לא חושב עליהם, כי לכאורה הם ברורים.
ואומר על זה הרב קוק:

בהקדמה לספר מסלת-ישרים כתב החסיד ז"ל, שהענינים הנדונים בספרו אמיתתם גלויה לכל, אלא שנשכחים בטבע ההרגל של פרסומם ופשיטותם.
הנה, באמת ענין העבודה בכלל והיראה והאהבה והדבקות ידועים לכל, אבל הידיעה היא רק ידיעת השם לבדו ולא הכונה שהשם נושא בקרבו. כי לפי קדושת עמקי חכמת היראה, שכל החכמות הן הצעות והכנות להם, לא יודעו לאדם מצד הדיבור החיצוני, אלא בהגיון הלב בדיבור הפנימי.
הנה באמת, לפי מה שאמר המסילת ישרים, באמת כל המושג של עבודת המידות, יראת ה', דבקות וכו' ידועים לכל. אבל מה שידוע הוא רק המילים, השמות של הנושאים, אבל לא המשמעות שעליה מדברים כשאומרים "עבודת המידות". כי קדושת עבודת המידות, שהיא החכמה האמיתית (והוא מסביר גם למה, אבל לא הבאתי את זה), וכל שאר החוכמות הם רק ההכנה לעבודת המידות, בגלל זה האדם לא יכול ללמוד את עבודת המידות מצד הדיבור החיצוני- ע"י דיבורים, אלא בעבודת הלב ודיבור פנימי (הפנמה, עבודה עצמית פנימית וכד'..).
וזהו בעצמו סיבת ההעלם שלהם: מצד שהמון האנשים, אפילו החכמים, מורגלים בחכמות, שבהן ענינן שווה בדיבור הפנימי כמו בדיבור החיצוני. ורוב החכמות, כשידובר בהן, יוכר מצד הדבור ערך העומק שבהן וההכרח לעיין בהן עד שידען, ואי-אפשר לשום בעל-שכל שהוא יצייר לו שהוא יודע אותן אם לא ידען; משא"כ כל עניני חובות הלב, שהמאמרים בעצמם אינם בחיצוניותם לפי עומק החכמה שבהם, כי לא נוסד בלשון כלל לדבר בכל פרטי ההבנה כפי הדרוש להם. ומי שאינו מתבונן לאשורם של דברים, יחשוב שיודע הוא הדברים, בידיעות השמות.
וזה הסיבה שאנשים אינם יודעים באמת את עבודת המידות: בגלל שהמון אנשים, כולל החכמים שבהם, רגילים לחכמות האחרות, שלהם אין משמעות פנימית, ואין הבדל בין הדיבורים עליהם, להבנה שלהם. כשאדם לומד מתמטיקה, הוא לא ידע מתמטיקה, ועכשיו הוא יודע, כי קרא את הספר. האדם לא נהיה שונה, ולא בנה בעצמו כלום, אלא רק הוסיף לו ידיעה.

מה שאין כן בעבודת המידות, שמה שמדובר ונלמד בעבודת המידות, אינו המשמעות האמיתית של עבודת המידות, כי אין יכולת להביע בשפה את כל ענייני הלב. ומי שאינו יודע את המשמעות האמיתית של עבודת הלב, יחשוב שהוא יודע הדברים, כשידבר עליהם בשפה החיצונית.

אדם שיסביר לי את כל הדברים המתמטיקה, אני אוכל להעיד עליו שהוא מתמטיקאי.

אבל אדם שיסביר לי מה היא ענווה, האם אוכל להעיד עליו שהוא עניו?

על כן, החובה היא לעיין, שיהיה מכיר הדברים כהכרה פנימית, וממילא יתרחבו אצלו הדברים שמביאים לאותה ההכרה, עד שיעלה בידו להעניק מטוב ידיעתו גם לזולתו.
על כן יש צורך לעיין במידות, עד שידע אותם בהכרה פנימית, יפנים אותם, וממילא יראו האחרים וילמדו.

מה שרואים מכאן, שלא מספיק "לדבר על זה", אלא העניין הוא יותר מזה. לא מספיקה ידיעת השמות, אלא חסרה פה ההכרה הפנימית.

לכן...
אומר הרב קוק בהמשך הספר (מוסר אביך):

יש שני חלקים בלמודי העבודה השלמה, הכוללת תיקון כל המעשים והמדות כולם עם הסדר הנאות להנהגה שלמה ונהדרת הרצויה מאת הבורא ברוך הוא:

· החלק האחד תלוי רק בשכל לבדו כמעט, דהיינו השגת החכמה וידיעת המדות, עניניהן ותכונותיהן וגבוליהן וכל התפשטות כוחותיהן, ואיך להשתמש בכל כח ובכל מדה.
שלב ראשון הוא להבין מה היא המידה, מה פרטיה, מה צריך לשים לב, וכו', מה שכתוב בכל הספרי מוסר.
· אבל מלבד הידיעה הוא חלק העבודה שאחרי הידיעה. שאע"פ שמשיג בשכלו בהשקפה ראשונה דרכי ההנהגה הטובה, מכל מקום, הוא רחוק ממנה עדיין מפני שלא הרגיל היטיב את רצונו והכחות הממוסכים בגופו, שיסכימו כולם בלב שלם אל הטוב ההוא.
אבל מלבד השלב הזה ישנו שלב, שבא אחרי הידיעה. שאפילו שיודע את פרטי המידה, המידה עדיין אינה קיימת בו, ולא הרגיל את כוחותיו ומחשבתו שיהיו מכוונים אל המידה ההיא.
לכן, לא מספיק לאדם לדבר וללמוד על הדברים החשובים לו, אלא הוא צריך לבנות אותם בתוכו, ואז ממילא, אם חשובה לו אהבת ישראל, לא יהיה לו הבדל בין ישראל לישראל.

ואם חשובה לו ארץ ישראל, לא יהיה לו הבדל בין מקום אחד לשני.

(כמובן שיש מקום לשיקולים.)
